Il Friûl al è une “Patrie” che e cjante, che e sune, che e lei, che e scrîf e che e vîf.
Chest al salte fûr a clâr soredut in cualchidun dai apontaments inmaneâts in chescj dîs inte Basse Furlane in ocasion dal inovâl de istituzion dal Stât patriarcjâl.
Di chês bandis a àn metût adun events là che pardabon e je la “fieste” e al è il “Friûl”, chel vêr e dinamic.
La zornade di doman, Sabide ai 6 di Avrîl, si vierç a Muçane cuntun apontament dedicât ae leterature, cuntune selezion di tescj che a vignaran lets di Claudio Moretti, Mauro Daltin e Renzo Stefanutti li de Sale parochiâl a 11 a matine. Prime di sere, li di “Villa Muciana”, a 6, al sarà il conciert di Lino Straulino “ator pes vilotis”, là che l’om di Sudri, cun vôs e godine, al presentarà un viaç tes melodiis, tes lirichis e tes struturis armonichis dal cjant furlan tradizionâl tant che patrimoni di tornâ a discuvierzi e tant che risultive par gnovis composizions.
Domenie al Tor di Zuin, invezit, e sarà une zornade interie di events e iniziativis, inte suaze de “Prime mostre marcjât de editorie multimediâl furlane”. Tra i apontaments, animazion e leturis pai fruts cun “Libris e Zûcs” sul misdì, “Gjalut Postin” a 4 e mieze e “Viaç tal Friûl di Magance” a 6 sore sere.
In program ancje leturis di tescj gjavâts fûr de riviste “La Comugne”, la presentazion dal tradutôr automatic “Jude”, la proiezion di “Felici ma Furlans” e il conciert dai Luna e Un Quarto.
fur_Latn fur_Latn fur_Latn fur_Latn fur_Latn fur_Latn